
Uvod

4.1. Uvod

V tem poglavju je podan opis in popis del, na osnovi katerega ponudniki pripravijo ponudbeni predračun, ki je sestavni del ponudbe. Sam predračun se nahaja v obliki urejenih tabel v nadaljevanju te razpisne dokumentacije.

Dela, ki se obračunajo po dejansko izvršenih delih in vgrajenih materialih, se obračunajo na podlagi enotnih cen iz ponudbenega predračuna.

Enotne cene so cene za posamezna dela iz ponudbenega predračuna oziroma pogodbe. Kot enotne cene je treba razumeti enotne cene iz popisa del s predizmerami za posamezna dela. 
Dela, ki so sestavljena, a predstavljajo zaključeno celoto in so v predračunu opredeljena kot enotne postavke (komplet, kos), se obračunavajo po načelu skupne cene in se vsak mesec obračunajo na podlagi ugotovljenega odstotka izvršenosti, ki ga ugotovi in potrdi inženir, predlaga pa izvajalec.

Izvajalec je dolžan voditi knjigo obračunskih izmer, v kateri so prikazane postavke iz ponudbenega predračuna. Knjiga je osnova za ovrednotenje del, ki se obračunavajo, tudi za postavke po načelu skupne cene.

Postavke ponudbenega predračuna (NEPREDVIDENA DELA (7%)) zajemajo nujna dela po zahtevah/odobritvi naročnika, ki predstavljajo več in manj ter druga nujna dela (predvidljiva nepredvidena dela), ki so nujna za doseganje zahtevane funkcionalnost izvedenih del in za katere se po 95. členu ZJN-3 ne šteje, da so dodatne gradnje (2. točka prvega odstavka 95. člena ZJN-3) ali dela potrebna zaradi okoliščin, ki jih skrben naročnik ni mogel predvideti (3. točka prvega odstavka 95. člena ZJN-3). 

Nujna dela po zahtevah/odobritvi naročnika se obračunajo na osnovi enotnih cen pogodbenega predračuna. Če takšna dela niso zajeta v ponudbenem predračunu oziroma pogodbi, se takšna dela obračunajo po predhodno dogovorjenih enotnih ali skupnih cenah oziroma podanih kalkulativnih osnovah za določitev enotnih cen.

V vseh primerih, ko pride po mnenju izvajalca del ali po ugotovitvi in naročilu Naročnika do potrebe po izvedbi takšnih nujnih del, ki s pogodbo niso predvidena, izvajalec najkasneje v roku 28 dni, ko izvajalec ugotovi ali bi moral ugotoviti, da je potrebno izvesti takšna dela, poda najavo takšnih del. Nato pa v roku najkasneje 42 dni, ko ugotovi ali bi moral ugotoviti, da je potrebno izvesti takšna dela, pripravi in posreduje Inženirju v pregled še predračun za ta dela. V primeru, da je potrebno izvesti postavke, ki niso predvidene po pogodbi, izvajalec poda tudi podrobno analizo cen za te postavke. V kolikor izvajalec del sam ni izvajalec ali proizvajalec opreme in materiala, mora za dobavo nove vrste materiala in opreme ter izvedbo nove vrste del pridobiti več ponudb dobaviteljev oziroma podizvajalcev in jih predložiti analizi cen. Za svoje stroške oziroma svoje storitve pri izvedbi teh del priloži analizo cen, pri čemer praviloma delež teh stroškov ne sme presegati 6% vrednosti dobaviteljev ali podizvajalcev.

Ponudnik oziroma Izvajalec del lahko obračuna stroške upravljavca na podlagi dejanskih računov upravljavca. Ponudnik na te stroške nima pravice zaračunavati svojih manipulativnih stroškov, oziroma kakršnekoli dodatkov.

